31998D0543
L 254/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 септември 1998 година
относно общ технически регламент за изисквания за приложение на телефония за мобилни станции, предназначени за използване във фаза II на обществени, цифрови, далекосъобщителни мрежи, работещи в обхват DCS 1 800 (издание 2)
(нотифицирано под номер С(1998) 2562)
(текст от значение за ЕИП)
(98/543/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/13/EО на Европейския парламент и на Съвета от 12 февруари 1998 г. относно крайните далекосъобщителни устройства и спътниковите земни станции, включително и взаимното признаване на тяхното съответствие (1), и по специално член 7, параграф 2, второ тире от него,
като има предвид, че Комисията е приела мерки, посочващи вида крайни устройства, за които се изисква общ технически регламент, а също и свързаното с това заявление за обхват в съответствие с член 7, параграф 2, първо тире;
като има предвид, че следва да бъдат приети съответните хармонизирани стандарти или части от тях, прилагащи съществените изисквания, които трябва да бъдат трансформирани в общ технически регламент;
като има предвид, че за да се гарантира непрекъснатост на достъпа до пазарите за производителите, е необходимо да бъдат установени преходни изисквания относно системите, одобрени в съответствие с Решение 97/529/ЕО на Комисията (2);
като има предвид, че Решение 97/529/ЕО следва да бъде отменено в края на преходния период;
като има предвид, че предложението е предадено на Комитета (АСТЕ) в съответствие с член 29, параграф 2;
като има предвид, че общият технически регламент, който ще бъде приет с това решение, е в съответствие със становището на ACTE,
ПРИЕ НАСТОЯЩОТО РЕШЕНИЕ:
Член 1
1. Настоящото решение се прилага по отношение на крайните устройства, предназначени да бъдат свързани към обществена далекосъобщителна мрежа и попадащи в обхвата на хармонизирания стандарт, посочен в член 2, параграф 1.
2. Настоящото решение установява общ технически регламент относно изискванията за приложение на телефония за крайните устройства за общоевропейска клетъчна цифрова земна мобилна далекосъобщителна мрежа, съдържаща модулация с постоянна обвиваща крива и работеща в обхват 1 800 MHz с разделение на каналите от 200 kHz и пренасяща трафични канали в съответствие с принципите на многократния достъп с деление на време (TDMA). Настоящото решение се прилага и по отношение на крайни устройства, способни да оперират както в обхват от 900, така и от 1 800 MHz.
Член 2
1. Общият технически регламент включва хармонизирания стандарт, изготвен от съответния орган по стандартизация, като прилага, доколкото е възможно, съществените изисквания, посочени в член 5, буква ж) от Директива 98/13/EО. Позоваване на стандарта е изложено в приложение I. Приложимите части се съдържат в приложение II.
2. Крайните устройства, предмет на настоящото решение, отговарят на общия технически регламент, посочен в параграф 1, на съществените изисквания, посочени в член 5, букви а) и б) от Директива 98/13/ЕО и на изискванията на всички други приложими директиви и по-специално Директиви 73/23/ЕИО (3) и 89/336/ЕИО (4) на Съвета.
Член 3
По отношение на крайните устройства, предмет на член 1, параграф 1 от настоящото решение, нотифицираните органи, определени за осъществяването на процедурите, посочени в член 10 от Директива 98/13/ЕО, използват или осигуряват използването на частите от хармонизирания стандарт, посочен в член 2, параграф 1, след влизането в сила на настоящото решение.
Член 4
1. Решение 97/529/ЕО се отменя считано от 4 декември 1998 г.
2. Крайните устройства, одобрени по силата на Решение 97/529/ЕО, могат да продължават да бъдат пускани на пазара и пускани в действие.
Член 5
Адресати на настоящото решение са държавите-членки.
Съставено в Брюксел на 4 септември 1998 година.